To drenge er idømt betingede fængselsstraffe for at røve penge og lodsedler fra 10-årig pige.

To 16-årige drenge er ved Retten i Aalborg idømt henholdsvis seks måneder og fem måneders betinget fængsel for et røveri mod en 10-årig spejderpige. Episoden fandt sted i oktober sidste år ved stoppestedet ved Nørre Uttrup Kirke i Nørresundby. Her mødte drengene en 10-årig spejderpige, som var ude for at sælge lodsedler. Drengene vred armen om på pigen og tog 600 kroner samt 10 lodsedler fra hende. Drengene havde også et villaindbrud på samvittigheden. Udbuddet herfra var en del elektronik samt smykker.